Martin Lidegaard (RV), 2007-01-18:
Tak til SF for at holde gang i en debat, som er helt nødvendig at holde gang i, nemlig om prisforholdet/prisbalancen mellem det at anvende kollektiv trafik og at anvende biltrafik.
Selvfølgelig har det det, og selvfølgelig viser al erfaring også med stigende og faldende benzinpriser, at det har en enorm betydning for, hvilket transportmiddel folk vælger.
Det mener jeg simpelt hen ikke man kan diskutere.
Så kan man diskutere, hvordan man bedst benytter det instrument.
Jeg er enig i, at det allervigtigste er at have en velfungerende kollektiv trafik.
Det skal vi ikke trætte lytterne derude med.
Det er vi nogle partier som kæmper meget indædt for at få i øjeblikket med nogle meget store investeringer.
Men det er altså ikke et enten-eller, det er et både-og.
Vi kan se, at vores trængselsproblemer vokser og vokser, og COWI kan påvise, at 5 pct. stigning i trafikken til og fra København nu vil resultere i 50 pct. stigning i trængslen, altså i tid, hvor folk er tvunget til at sidde og pille sig i næsen ude på motorvejen, mens de venter på at kunne komme til arbejdet eller hjem til familien.
Det er ikke rationelt, det er ikke fornuftigt, og derfor bliver vi også nødt til at tænke i de økonomiske virkemidler, vi har.
Der er jo altså basalt set to muligheder.
Den ene er at forsøge at lave en mere intelligent bilog kørselsbeskatning.
Det handler ikke om, at bilejerne skal malkes mere, men de skal betale deres skat på en anden måde, nemlig sådan, at de betaler pr. kørt kilometer, sådan at de direkte kan sammenligne, hvad det koster at tage bussen, med, M042s30083108tojo.fm Page 3084
Thursday, April 19, 2007 5:07 PM hvad det koster at tage bilen, hvilket de ikke kan i dag.
Det er også en vej at gå, men det vil regeringen desværre heller ikke; Socialdemokraterne vil det, så vidt jeg har forstået, gerne for tunge køretøjer, men ikke for personbiler.
Men der er en anden vej, og det er jo så det, vi plejer at lokke De Konservative, Dansk Folkeparti og Venstre med: Jamen kunne vi så ikke gøre det ad gulerodsvejen?
Så skal vi slet ikke genere bilisterne og de borgerlige vælgere; så skal vi bare ud og kreere nogle gaver til dem, der tager den kollektive trafik i dag.
Det er jo en anden måde at gøre det samme på.
Der er det rigtigt, at der er meget forskellige opfattelser af, hvor meget der skal til i lettelse af den kollektive trafiks priser, før det batter noget.
Det skal jeg være den første til at medgive.
Men så må man også medgive, at det er ufattelig lidt praktisk erfaring, vi har med det – om nogen.
Man har ikke været ude at sige: Her har vi et niveau, og så sætter vi det 25 pct. eller 50 pct. ned.
Derfor kan jeg altså ikke se andet, end at det er ganske sund fornuft at sige, at nu afsætter vi et beløb.
Jeg synes måske, 100-200 mio. kr. er i overkanten til det, men jeg synes, det ville være helt fornuftigt at sige, at nu tager vi – for at nævne et eksempel – pendlerkort over 6 zoner til og fra København og nedsætter prisen med 25-50 pct. i en periode på 1 år, og så ser vi, hvad der sker.
Det ville måske koste 10, 15, 20 mio. kr.; jeg ved ikke, hvad det vil koste, men noget i den stil.
Det kunne man så dele mellem trafikselskaberne og staten, og så kunne vi blive klogere.
Jeg forstår ikke, hvorfor man er så fastgroet i sine synspunkter på det her.
Vågn nu lige lidt op, og vær lidt kreative sammen med os andre.